
Fellingstillatelse på jerv, Lakselv og Brennelv saualslag- Porsanger kommune
Vi viser til telefonsamtale med Asmund Ruud 26.08.02 og Asle Myrheim 28.08.02 vedrørende fellingstillatelse på jerv i deler av saualslaget sitt beiteområde. 

Vedtak

Fylkesmannen i Finnmark gir med dette fellingstillatelse på en (-1-) jerv i Meardevarri-området i Porsanger kommune. Fellingstillatelsen gjelder fra og med 29.08.02 til og med 15.09.02. 

Tillatelsen er gitt med hjemmel i § 12 i Lov om viltet (viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf. Direktoratet for naturforvaltnings (DN) brev av 31.05.02 der Fylkesmannen i  Finnmark er gitt myndighet til å forvalte betinget fellingstillatelse på 2 jerv i Finnmark, innen gitt tidsramme og under gitte vilkår.

Begrunnelse for vedtaket

Fellingstillatelse på jerv gis normalt for å forhindre ytterligere tap av bufe eller tamrein i situasjoner der det allerede er dokumentert at jerv har voldt betydelig skade. Tillatelse kan også gis etter søknad eller etter initiativ fra Fylkesmannen,  før skade skjer i områder der skadepotensialet er stort, jf. § 3 i ”Forskrift om forvaltning av bjørn, jerv, ulv og gaupe” av 30.06.00. En slik avgjørelse skal bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. 

Ved utøvelse av dettes skjønnet skal det blant annet tas hensyn til områdets betydning som beitemark og skadenes omfang og utvikling, jf. § 3, 2. ledd pkt. b og c. 

Tillatelsen gis for å forhindre ytterligere tap av sau. Det er tre brukere i området som til sammen har ca. 520 sau og lam på beite. De har nå problemer med jerveskader for tredje året på rad. I beitesesongen 2000 ble det gitt erstatning for til sammen 67 lam i dette området (66 erstattet som drept av jerv). I beitesesongen 2001 ble det gitt erstatning for 44 lam og 4 søyer (alle erstattet som drept av jerv). Grunnet god dokumentasjon av rovdyrskadene, samt vår kunnskap om jervebestanden i området, ble største delen av tapene i dette området erstattet som rovvilttap. Basert på erfaringene fra 2000 ble det iverksatt tidligere nedsanking fra beiteområde som et forebyggende tiltak både i 2001 og i år. Dette har trolig hindret enda større tap i området. 

Nedsankingen fra beiteområdet startet 24.08.02. Det ble straks funnet 3 helt ferske kadaver (lam), som er dokumentert/antatt drept av jerv (vurdert av Fjelltjenesten i Lakselv). Tidligere samme uke ble det meldt om 2 kadaver (lam) fra reindriftsutøvere i området, vurdert som antatt drept av jerv. Under nedsankingen har det ellers kommet ned mange søyer med et lam, mens de fleste søyene ved beiteslipp hadde to eller tre lam. 

Uttak av en jerv i dette området antas å ha stor tapsreduserende effekt for brukerne. Tidligere nedsanking er prøvd som et forebyggende tiltak, men har ikke hatt den ønskede effekten selv om tapene trolig hadde vært enda større med normal nedsankingsdato. 

Under vinterens lisensjakt på jerv (1. oktober til 15. februar) er det vedtatt en kvote på 11 jerv som kan felles i Finnmark, hvorav 1 jerv kan felles i lisensområde 1 (Alta og Loppa kommuner, Kvalsund kommune sør for RV 94 og E6 og Porsanger kommune vest for E6) ved jaktstart. Eventuelt felt dyr vil bli belastet lisensjaktkvoten 2002/2003 i det aktuelle området. 

Basert på antall dokumenterte og sannsynlige ynglinger i Finnmark de siste årene, er minimum vinterbestand i fylket anslått til 47 jerv (basert på yngledata 1999-2001). Dette må anses som et minimumsanslag, fordi beregningene gjøres på grunnlag av de årlige hiregistreringene. Resultatet av hiregistreringene avhenger blant annet av det årlige omfanget (ressursbruken har økt de seneste årene) og vær- og føreforhold spesielt i april og mai. Det var også i år svært vanskelige forhold i fylket med mildvær og tidlig snøsmelting. Årets registrering resulterte i 4 dokumenterte eller antatte ynglinger (foreløpig vurdering). 
Fylkesmannen anser bestandssitusjonen for jerv i Finnmark for å være god, og felling av en jerv i dette området kommer ikke i konflikt med målsetningen om en sammenhengende levedyktig bestand av jerv i Nord-Norge. 

Fellingstillatelsen gis på følgende vilkår:

1. Tillatelsen gjelder fra og med 29.08.02 til og med 15.09.02.

2. Tillatelsen gjelder i beiteområdet til Lakselv og Brennelv saualslag i deler av Porsanger kommune, nærmere bestemt vest for E6 i området rundt Meardevarri.  

3. Fellingslaget består av Asle Myrheim (fellingsleder), Ola van der Eynden og Grete Karin van der Eynden. Alle medlemmer i fellingslaget skal være kjent med gjeldende vilkår for fellingstillatelsen. Eventuelle nye medlemmer på fellingslaget må innmeldes til Fylkesmannens miljøvernavdeling før de kan delta i fellingen. Bistand fra Statens naturoppsyn (SNO) eller Statskog Fjelltjenesten vil bli vurdert i samråd med og etter eventuelt ønske fra saualslaget. SNO må også vurdere muligheten for bistand i forhold til kapasitet og fellingsoppdrag i andre fylker. 

4. Deltakerne i fellingsforsøket forplikter seg til å utøve fellingen på en human og sikkerhetsmessig forsvarlig måte, jf. viltlovens § 19. Fylkesmannen skal holdes løpende orientert om utfallet av fellingsforsøket og skal rådføres ved viktige avgjørelser. Fjelltjenesten i Porsanger skal holdes orientert om fellingsforløpet. 

5. Ved felling kan det benyttes hagle eller rifle. Ved bruk av rifle skal det brukes minimum kaliber 222.R, med ekspanderende prosjektil (blyspiss, hullspiss e.l.), med minimum anslagsverdi på 980 joule på 100 meters avstand.

6. Utført felling skal straks meldes til Fjelltjenesten avd. Porsanger og til Fylkesmannens miljøvernavdeling (tlf. 78 95 03 67). Meldingen skal inneholde opplysninger om tid og sted for fellingen. Fellingstedet skal påvises dersom Fylkesmannen ber om det.

7. Fellingslaget plikter å forvisse seg om at påskutt dyr er truffet. Dersom jerv såres under forsøk på felling, skal fellingslaget gjøre det de kan for å få avlivet jerven. Dersom ettersøk av eventuelt såret dyr etter første dag er uten resultat, skal lederen for fellingslaget underrette Viltnemnda og Fylkesmannen. Medlemmene i det oppnevnte fellingslaget skal da uten godtgjørelse bistå Viltnemnda i det videre ettersøket.

8. Jerv som blir felt skal ivaretas og håndteres på en slik måte at skrotten ikke ødelegges eller forringes unødig. Felt dyr skal så raskt som mulig bringes til Fjelltjenesten avd. Porsanger. Felt jerv tilhører Viltfondet.

9. Fylkesmannen vurderer bestandssituasjonen og skadesituasjonen fortløpende, og kan på eget initiativ oppheve denne tillatelsen. 

Fylkesmannen dekker dokumenterte utgifter i forbindelse med fellingen med inntil kr. 10 000,- dersom jerv felles. Det bes om at originale kvitteringer for utlegg vedlegges. Beløpet kan ikke brukes til å avlønne oppnevnte jegere. Dersom felling ikke lykkes dekkes ingen utgifter.

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

Med hilsen

Trond Aarseth
Knut Morten Vangen

fung. fylkesmiljøvernsjef
rovviltkonsulent

Kopi til:


Statskog Fjelltjenesten avd. Lakselv

Fjelltjenesteleder, her 

Lensmannen i Porsanger 

Porsanger kommune

Direktoratet for naturforvaltning 

Jervenemnda for Nord-Norge/ Nord-Trøndelag, v/ John Helge Steinnes, 9042 Laksvatn

Statens naturoppsyn, 7485 Trondheim

SNO Varangerbotn v/ Hermann Sotkajervi, 9820 Varangerbotn

